钦定古今图书集成/历象汇编/岁功典/第092卷 > 岁暮赋〈有序〉 陆云
## 钦定古今图书集成/历象汇编/岁功典/第092卷 > 岁暮赋〈有序〉 陆云

余祇役京邑，载离永久。永宁二年春，忝宠北郡，其夏又转大将军右司马于邺都。自去故乡，荏苒六年，惟姑与姊，仍见背弃。衔痛万里，哀思伤毒，而日月逝速，岁聿云暮，感万物之既改，瞻天地而伤怀，乃作赋以言情焉。

“夫何乾行之变通兮，昏明迭而载路。羡飞辔之远御
兮，腾六龙于天步。时赴节而渐流兮，气移数而改度。
挥促节于短日兮，振修策于长夜。运悠忽其既周兮，
岁冉冉而告暮。变棘心之柔风兮，滋丰草之湛露。元
晖邈以峻服兮，黄裳皓而振素。”于是颛顼御时，元冥
统官。天庙既底，日月贞观。沦重阳于潜户兮，严积阴
于司寒。日回天以灭景兮，飙冲渊而无澜。坚冰涸于
川底兮，白雪陨于云端。普区宇之瘁景兮，频万物之
衰颜。时凛戾其可悲兮，气萧索而伤心。凄风怆其鸣
条兮，落叶翻而洒林。兽藏丘而绝迹兮，鸟攀木而栖
音。山振枯于层岭兮，民怀惨于重襟。寒与暑其代谢
兮，年冉冉其将老。丰颜晔而朝荣兮，“元发粲其夕皓。
感芳华之志学兮，悲时暮而难考。远图逝而辞怀兮，
密思集而盈抱。羡厚德之溥载兮，嘉丰化之大造；恨
盛来之苦晏兮，悲哀至之常蚤。指晞露而怵心兮，衍
死生于靡草。蒙时来之嘉运兮，游上京而凯入。委乘
辂于紫宫兮，剖金虎而底邑。凭台光之发晖兮，荷宠
灵而来集。望故畴之迥辽兮，溯南风而颓泣。长叹息
而永怀兮，感逝物而伤悲。哀年岁之攸往兮，伊行人
之思归。结隆思于朝日兮，缀永念于汜晖。表寸阴而
贞吝兮，盼盈尺其若遗。嗟我行之久永兮，何归途之
茫茫。遵渚兮盼川，攸逝兮江湘。处孝敬于神丘兮，结
祗慕于惟桑。瞻山川而物存兮，思六亲而人亡。问仁
姑而”背世兮，及伯姊而沦丧。寻馀踪于空宇兮，想绝
景于遗堂。悲山林之杳霭兮，痛华构之丘荒。靖深情
以遐慕兮，思缠绵而怀楚。涕垂颐以交颓兮，哀凌心
而洞骇。神寻路而窘逝兮，形颦蹙乎其所。心悠悠其
若悬兮，音既绝而复举。悲人生之有终兮，何天造而
罔极。仰悲谷之方中兮，顾悬车而日昃。百“年迅于分
嘘兮，千岁疾于一息。咏大椿之万祀兮，同《蟪蛄》于未
识。岁难停而易逝兮，情艰多而泰寡。年有来而弃子
兮，时无算而非我。”祇生心于日顺兮，虽呼翕其难假。
摄贰生于逆旅兮，欲淹留其焉可。彼鉴寐之有时兮，
亦始卒之固然。舒远怀于千载兮，怅同感乎中山。鉴
通人之炯戒兮，惧晏平之达言。启贞心以自责兮，览
遗籍而问道。亮爽鸠之既徂兮，故营丘之有绍。在吾
侪之陋心兮，岂取乐于东表？苟长生而自得兮，将奚
待而有夭？考大德于天地兮，知斯言之益矫。